ชงครม.เคาะแพคเกจกระตุ้นศก.ชุดใหญ่สัปดาห์หน้า
คลังเร่งสรุปมาตรการกระตุ้นเศรษฐกิจเสนอให้ ครม. เห็นชอบ 30 เม.ย. นี้ รวมมิตรกระตุ้นท่องเที่ยว อสังหาริมทรัพย์ และแจกเงินคนพิการที่ถือบัตรสวัสดิการเพิ่ม
23 เม.ย. 2562

คลังเร่งสรุปมาตรการกระตุ้นเศรษฐกิจเสนอให้ ครม. เห็นชอบ 30 เม.ย. นี้ รวมมิตรกระตุ้นท่องเที่ยว อสังหาริมทรัพย์ และแจกเงินคนพิการที่ถือบัตรสวัสดิการเพิ่ม
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า มาตรการกระตุ้นเศรษฐกิจที่นายสมคิด จาตุศรีพิทักษ์ รองนายกรัฐมนตรี สั่งการให้กระทรวงการคลังดำเนินการ ยังไม่สามารถเสนอคณะรัฐมนตรี (ครม.) ได้ทันในวันที่ 24 เม.ย. แต่จะเสนอให้ ครม. เห็นชอบในวันที่ 30 เม.ย. 2562 อย่างแน่นอน
ขณะนี้ คลังอยู่ระหว่างสรุปรายละเอียดมาตรการทั้งหมด ทั้งการกระตุ้นการท่องเที่ยว และกระตุ้นภาคอสังหาริมทรัพย์ ซึ่งตอนนี้ได้ขอข้อมูลจากศูนย์ข้อมูลอสังหาริมทรัพย์ เพื่อพิจารณามาตรการกระตุ้นให้ตรงจุดและเกิดความคุ้มค่าทางเศรษฐกิจมากที่สุด
"คลังมีเงินมีกระสุนจำกัด ดังนั้นการออกมาตรการกระตุ้นต้องพิจารณาอย่างรอบคอบว่า จะเกิดผลกับเศรษฐกิจและสร้างรายได้ให้กับคนกลุ่มต่างที่ควรได้รับความช่วยเหลือเพิ่มจริง" นายลวรณ กล่าว
ด้านนายเอกนิติ นิติทัณฑ์ประภาศ อธิบดีกรมสรรพากร เปิดเผยว่า กรมสรรพากรได้เสนอมาตรการกระตุ้นเศรษฐกิจให้ สศค. พิจารณาเป็นที่เรียบร้อย โดยมีมาตรการหัดลดหย่อนภาษีจากการท่องเที่ยวได้ไม่เกิน 1.5 หมื่นบาท ไปจนถึงสิ้นปีนี้
รายงานข่าวจากจากกระทรวงการคลัง เปิดเผยว่า มาตรการกระตุ้นเศรษฐกิจ จะมีมาตรการเพิ่มเบี้ยผู้พิการสำหรับผู้ถือบัตรสวัสดิการแห่งรัฐคนละ 200 บาทต่อเดือน ตั้งแต่เดือน พ.ค.-ก.ย. 2562 โดยใช้งบประมาณ 924 ล้านบาท